Terhi Kiemunki 188-Kukkavirta-mielenosoituksen kokoontumisessa Turun tuomiokirkolla 2018.
**Terhi Kiemunki** (s. 1966 Nokia) on suomalainen poliitikko. Kiemungin kannanotot ovat herättäneet julkisuudessa huomiota maahanmuuttovastaisuudellaan. Kiemunki erotettiin perussuomalaisista helmikuussa 2017. Hän toimi kansanedustaja Lea Mäkipään avustajana elokuuhun 2017 saakka. Kiemunki on ollut Sinimustan Liikkeen puoluesihteeri vuodesta 2021 lähtien.

Poliittinen ura
---------------

Terhi Kiemunki liittyi perussuomalaiseen puolueeseen vuonna 2007. Hän oli ensimmäistä kertaa ehdolla kunnallisvaaleissa 2008 Tampereella, mutta ei tullut 54 äänellä valituksi. Kunnallisvaaleissa 2012 Kiemunki valittiin Tampereen kaupunginvaltuuston varavaltuutetuksi 235 äänellä. Kuntavaaleissa 2017 Kiemunki pyrki valtuustoon perussuomalaisten listalta sitoutumattomana ehdokkaana ja jäi 348 äänellä jälleen varasijalle.

Eduskuntavaaleissa 2015 Kiemunki sai 1 096 ääntä Pirkanmaan vaalipiiristä eikä häntä valittu eduskuntaan. Hän toimi saman vaalipiirin kansanedustajan Lea Mäkipään eduskunta-avustajana.

Kiemungilla on ollut useita luottamustoimia. Hän on muun muassa toiminut Pirkanmaan maakuntahallituksen jäsenenä sekä perussuomalaisten Tampereen paikallisyhdistyksen puheenjohtajana ja puolueen Pirkanmaan piirin ensimmäisenä varapuheenjohtajana ja piirisihteerinä. Keväällä 2015 Kiemunki valittiin yksivuotiskaudeksi perussuomalaisten puoluehallitukseen. Maaliskuussa 2016 Pirkanmaan perussuomalaisten piirihallitus erotti Kiemungin varapuheenjohtajan luottamustehtävästä hänen virpomiskirjoituksensa tultua julki.

Helmikuussa 2017 perussuomalaisten puoluehallitus erotti Kiemungin puolueesta. Erottamisen välitön syy oli Kiemungin piirisihteeriyden aikaiset tiliepäselvyydet vuodelta 2015, mutta puoluesihteerin mukaan erottaminen oli "kokonaisuuksien summa", johon vaikuttivat myös hänen toistuvat kirjoituksensa sosiaalisessa mediassa.

Eduskuntavaaleissa 2023 Kiemunki sai 20 ääntä Sinimustan Liikkeen ehdokkaana Pirkanmaan vaalipiirissä.

Kohut ja tuomio
---------------

Maaliskuussa 2016 Kiemunki aiheutti pahennusta, kun hän ihmetteli Facebook-päivityksessään virpovia muslimilapsia. Hän kysyi muun muassa, onko Allahilla jokin vuosipäivä, ja harmitteli, että hänellä ei ollut kotonaan kondomeja lapsille jaettavaksi. Kiemunki teki omista kirjoituksistaan tutkintapyynnön poliisille saadakseen selville, täyttävätkö hänen kirjoituksensa jonkin rikoksen tunnusmerkistön, koska hänen tekstejään kuvailtiin rasistisiksi. Valtakunnansyyttäjä Matti Nissinen ei pitänyt itsestä tehtyä tutkintapyyntöä hyvänä kehityksenä, koska laissa ei ole määritelty rangaistavaksi kaikkea, mitä yhteiskunnassa voidaan pitää moitittavana. Eduskunta-avustajana toiminut Kiemunki sai kirjoituksestaan varoituksen eduskunnan kanslialta. Hänet irtisanottiin eduskunta-avustajan tehtävästä heinäkuussa 2017, kun Lea Mäkipää siirtyi Uusi vaihtoehto -ryhmään.

Apulaisvaltakunnansyyttäjä nosti lokakuussa 2016 syytteen Kiemunkia vastaan kiihottamisesta kansanryhmää vastaan. Syytettä ei kuitenkaan nostettu virpomiskirjoituksesta, vaan toisesta *Uusi Suomi* -verkkolehdessä julkaistusta blogikirjoituksesta, jossa tulevaisuuden Suomea kuvattiin muun muassa maana, jossa vääräuskoiset on tapettu, naiset ja lapset raiskattu sekä moskeijat pystytetty. Joulukuussa 2016 Pirkanmaan käräjäoikeus tuomitsi Kiemungin 30 päiväsakkoon kiihottamisesta kansanryhmää vastaan. Käräjäoikeuden mukaan blogikirjoitus oli yleistävä ja sisältö islamin uskontoa tunnustavaa ihmisryhmää panetteleva ja solvaava. Kiemunki valitti tuomiosta hovioikeuteen. Tuomio ei muuttunut hovissa, eikä hän saanut valituslupaa korkeimpaan oikeuteen.

Käräjätuomion jälkeen Kiemungin tukiyhdistys aloitti verkossa rahankeräyksen kevään 2017 kuntavaalikampanjaa varten. Kiemungin tulkittiin aluksi keräävän rahaa sakkojensa maksamista varten, mikä olisi tehnyt rahankeräyksestä laittoman.

Yksityiselämä
-------------

Kiemunki on koulutukseltaan merkantti ja metalliartesaani. Hänellä on viisi lasta.

Lähteet
-------

1. 1 2  Kiemunki oikeudessa: "En enää välttämättä itse tekisi tutkintapyyntöä poliisille" *Iltalehti*.  21.11.2016. Viitattu 22.11.2016.
2. ↑  Rikoksesta tuomittu Terhi Kiemunki irtisanottiin eduskunta-avustajan tehtävästä *iltalehti.fi*. Viitattu 1.8.2017.
3. ↑  Uutissuomalainen: Entiset perussuomalaiset haluavat perustaa uuden puolueen – Sinimusta liike julkaistaan alkuvuoden aikana *Yle Uutiset*.  13.1.2021. Viitattu 16.6.2022.
4. ↑  Terhi Kiemunki eduskuntavaaleissa 2015 *Perussuomalaiset.fi*.  Arkistoitu 30.3.2017. Viitattu 31.3.2017.
5. 1 2  Tilastokeskuksen PX-Web-tietokannat (Valitse vaalit.) *pxdata.stat.fi*. Viitattu 31.3.2017.
6. ↑  Perussuomalaisten Terhi Kiemunki ei päässyt Tampereen valtuustoon *Yle Uutiset*.  9.4.2017. Viitattu 12.4.2017.
7. ↑  Perussuomalaiskonkari uskoo Kiemungin erottamisen siistivän puolueen maahanmuuttopuheita *Yle Uutiset*.  4.4.2016. Viitattu 31.3.2017.
8. ↑  Uusi puoluehallitus valittu *Suomen Uutiset*.  23.5.2015. Viitattu 31.3.2017.
9. ↑  Kiemunki erotettiin varapuheenjohtajan tehtävästä - syynä luottamuspula *Yle Uutiset*.  3.4.2016. Viitattu 4.4.2017.
10. ↑  Terhi Kiemungin potkujen taustalla epäselvyydet matkalaskuissa – "Tämä oli viimeinen pisara" *Yle Uutiset*.  26.2.2017. Viitattu 31.3.2017.
11. ↑  Terhi Kiemungin potkujen taustalla tiliepäselvyyksiä – matkalaskut kiinnittivät tilintarkastajien huomion *Ilta-Sanomat*.  26.2.2017. Viitattu 12.4.2017.
12. ↑  Terhi Kiemunki *Tulospalvelu – Eduskuntavaalit 2023*. Yle. Viitattu 6.5.2023.
13. ↑  Perussuomalaisen raju teksti hämmästyttää omien riveissä: "Kovaa linjaa pikkuisia kohtaan" *Iltalehti*.  20.3.2016. Viitattu 31.3.2017.
14. ↑  Valtakunnansyyttäjä tyrmää Kiemungin tutkintapyynnön: Syyttäjä ei halua itsepesun välineeksi *MTV Uutiset*.  1.4.2016.  Arkistoitu 31.3.2017. Viitattu 31.3.2017.
15. ↑  Terhi Kiemunki saa varoituksen – jatkaa eduskunta-avustajana *Yle Uutiset*.  7.4.2016. Viitattu 31.3.2017.
16. ↑  Linda Pelkonen: Hallintojohtaja: Tämän takia Kiemunki sai potkut  1. elokuuta 2017. Ilta-sanomat. Viitattu 9.8.2017.
17. ↑  Kiemunki ilmoitti tekstinsä poliisille – nyt tuli syyte *Uusi Suomi*.  6.10.2016. Viitattu 31.3.2017.
18. ↑  Terhi Kiemunki sai syytteen kiihottamisesta kansanryhmää vastaan *Aamulehti*.  6.10.2016.  Arkistoitu 31.3.2017. Viitattu 31.3.2017.
19. ↑  Syyttäjä vaatii perussuomalaisten Terhi Kiemungille sakkoja muslimikirjoituksesta *Helsingin Sanomat*.  21.11.2016. Viitattu 31.3.2017.
20. ↑  Terhi Kiemunki tuomittiin sakkoihin kiihottamisesta kansanryhmää vastaan *Helsingin Sanomat*.  1.12.2016. Viitattu 31.3.2017.
21. ↑  Terhi Kiemunki valittaa tuomiostaan hovioikeuteen *Yle Uutiset*.  1.12.2016. Viitattu 31.3.2017.
22. ↑  Hovioikeus piti Terhi Kiemungin sakkotuomion ennallaan Yle, 2018
23. ↑  Kirsi Matson-Mäkelä: Terhi Kiemungin tuomio kiihottamisesta kansanryhmää vastaan jäi voimaan *Yle.fi uutiset*.  11.7.2018. Viitattu 11.7.2018.
24. ↑  Terhi Kiemunki on ryvettynyt selkkauksesta toiseen - näin kohut etenivät *Iltalehti*.  26.2.2017. Viitattu 31.3.2017.

  


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |